曹丕〈定伯賣鬼〉

不分段版本🡺文意段整理

南陽宗定伯，年少時，夜行逢鬼。

＠開始

問曰：「誰？」鬼曰：「鬼也。」鬼曰：「卿復誰？」定伯欺之，言：「我亦鬼也。」鬼問：「欲至何所？」答曰：「欲至宛市。」鬼言：「我亦欲至宛市。」

＠發展

共行數里，鬼言：「步行太極，可共迭相擔也。」定伯曰：「大善。」鬼便先擔定伯數里。

鬼言：「卿太重，將非鬼也？」定伯言：「我新死，故重耳。」定伯因復擔鬼，鬼略無重。如是再三。

定伯復言：「我新死，不知鬼悉何所畏忌？」鬼答曰：「唯不喜人唾。」

於是共行，道遇水，定伯命鬼先渡；聽之，了無聲。定伯自渡，漕漼作聲。鬼復言：「何以作聲？」定伯曰：「新死不習渡水耳，勿怪！」

＠高潮＋結局

行欲至宛市，定伯便擔鬼至頭上，急持之，鬼大呼，聲咋咋，索下，不復聽之。徑至宛市中，著地化為一羊，便賣之。恐其變化，唾之，得錢千五百，乃去。

當時有言：「宗定伯賣鬼，得錢千五百。」